CELEX: 32011R1023
Language: et
Date: 2011-10-14 00:00:00
Title: Komisjoni rakendusmäärus (EL) nr 1023/2011, 14. oktoober 2011 , millega avatakse oliiviõli eraladustusabi pakkumismenetlus

15.10.2011   
            
            
               ET
            
            
               Euroopa Liidu Teataja
            
            
               L 270/22
            
         KOMISJONI RAKENDUSMÄÄRUS (EL) nr 1023/2011,
   14. oktoober 2011,
   millega avatakse oliiviõli eraladustusabi pakkumismenetlus
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikli 43 punkte a, d ja j koostoimes artikliga 4,
   ning arvestades järgmist:
   
               (1)
            
            
               Määruse (EÜ) nr 1234/2007 artiklis 33 on sätestatud, et komisjon võib otsustada lubada piisavaid tagatisi pakkuvatel ja liikmesriikide heakskiidetud asutustel sõlmida nende poolt turustatava oliiviõli kohta laolepinguid tõsiste turuhäirete korral teatavates Euroopa Liidu piirkondades.
            
         
               (2)
            
            
               Hispaanias oli neitsioliiviõli registreeritud keskmine turuhind komisjoni 20. augusti 2008. aasta määruse (EÜ) nr 826/2008 (millega kehtestatakse ühiseeskirjad teatavatele põllumajandustoodetele eraladustusabi andmiseks) (2) artiklis 4 sätestatud ajavahemiku jooksul allpool määruse (EÜ) nr 1234/2007 artiklis 33 osutatud taset. Väljavaade järgnevale heale saagile ja varude kogunemine Hispaanias kahjustab pakkumise ja nõudmise vahelist tasakaalu, millel on neitsioliiviõli hindu alandav mõju ja mis põhjustab tõsiseid turuhäireid Hispaanias. Hispaania on liidu olulisim oliiviõli tootja ja hinnaliider. Euroopa Liidu oliiviõli turgu iseloomustab tugev vastastikune sõltuvus, mistõttu tõsised häired Hispaania turul võivad üle kanduda teistesse oliiviõli tootvatesse liikmesriikidesse.
            
         
               (3)
            
            
               Määruse (EÜ) nr 1234/2007 artiklis 31 on sätestatud, et eraladustusabi võib anda oliiviõli puhul ning komisjon määrab kõnealuse abi kindlaks eelnevalt või pakkumismenetluste teel.
            
         
               (4)
            
            
               Määrusega (EÜ) nr 826/2008 on kehtestatud ühiseeskirjad eraladustusabikava rakendamiseks. Kõnealuse määruse artikli 6 kohaselt tuleb pakkumismenetlus avada sama määruse artikliga 9 ettenähtud üksikasjalike eeskirjade ja tingimuste kohaselt.
            
         
               (5)
            
            
               Sellise üldkoguse määr, mille ulatuses võib eraladustusabi anda, tuleks kehtestada tasemel, mis turuanalüüside kohaselt aitaks kaasa turu stabiliseerimisele.
            
         
               (6)
            
            
               Lepingute sõlmimisega seotud haldus- ja kontrollitegevuse hõlbustamiseks tuleks kindlaks määrata igas pakkumises esitatavad toote miinimumkogused.
            
         
               (7)
            
            
               Tuleks kindlaks määrata tagatis selleks, et ettevõtjad täidaksid oma lepingulisi kohustusi ja et meetmel oleks soovitud mõju turule.
            
         
               (8)
            
            
               Jooksva turustusaasta turuolukorra arengut ja järgmise turustusaasta prognoose silmas pidades peaks komisjonil olema võimalus otsustada lühendada jõusolevate lepingute kehtivust ning kohandada abi määra vastavalt. Kõnealune võimalus tuleb lisada lepingusse määruse (EÜ) nr 826/2008 artiklis 21 sätestatud korras.
            
         
               (9)
            
            
               Kooskõlas määruse (EÜ) nr 826/2008 artikli 12 lõikega 3 tuleks kindlaks määrata tähtaeg, mille jooksul peavad liikmesriigid komisjonile teatama kõikidest kehtivatest pakkumistest.
            
         
               (10)
            
            
               Kontrollimatute hinnalanguste vältimiseks, muutuvatele turutingimustele kiireks reageerimiseks ja kõnealuse meetme tõhusa haldamise tagamiseks peaks käesolev määrus jõustuma Euroopa Liidu Teatajas avaldamisele järgneval päeval.
            
         
               (11)
            
            
               Põllumajandusturgude ühise korralduse komitee ei ole eesistuja määratud tähtaja jooksul oma arvamust esitanud,
            
         ON VASTU VÕTNUD KÄESOLEVA MÄÄRUSE:
   Artikkel 1
   Sisu
   1.   Määruse (EÜ) nr 1234/2007 XVI lisa punkti 1 alapunktis b määratletud neitsioliiviõli eraladustusabi määra kindlaksmääramiseks avatakse pakkumismenetlus kõnealuse määruse artikli 31 lõike 1 punktis b osutatud korras.
   2.   Üldkoguse määr, mille ulatuses eraladustusabi võib anda, on 100 000 tonni.
   Artikkel 2
   Kohaldatavad eeskirjad
   Kui käesolevas määruses ei ole sätestatud teisiti, kohaldatakse määrust (EÜ) nr 826/2008.
   Artikkel 3
   Pakkumuste esitamine
   1.   Esimese osalise pakkumismenetluse puhul algab pakkumiste esitamise alaperiood 19. oktoobril 2011 ja lõpeb 25. oktoobril 2011 kell 11.00 Brüsseli aja järgi.
   Teise osalise pakkumismenetluse puhul algab pakkumuste esitamise alaperiood esimesel tööpäeval, mis järgneb eelneva alaperioodi lõpule ja lõpeb 8. novembril kell 11.00 Brüsseli aja järgi.
   2.   Pakkumused peavad hõlmama 180-päevast ladustamisaega.
   3.   Iga pakkumus hõlmab vähemalt 50 tonni suurust kogust.
   4.   Kui ettevõtja osaleb pakkumismenetluses rohkem kui ühe õlikategooria või eri asukohtades asuvate vaatide puhul, esitab ta iga juhtumi kohta eraldi pakkumise.
   5.   Pakkumused võib esitada üksnes Kreekas, Hispaanias, Prantsusmaal, Itaalias, Küprosel, Maltal, Portugalis ja Sloveenias.
   Artikkel 4
   Tagatised
   Pakkujad esitavad tagatise suurusega 50 eurot pakkumusega hõlmatud oliiviõli tonni kohta.
   Artikkel 5
   Lepingute tähtaja lühendamine
   Komisjon võib otsustada oliiviõlituru arengu ja tulevikuväljavaadete põhjal määruse (EÜ) nr 1234/2007 artikli 195 lõikes 2 sätestatud korras lühendada jõusolevate lepingute kehtivust ning kohandada abisummat vastavalt. Eduka pakkujaga sõlmitud lepingus peaks sisalduma viide kõnealusele võimalusele.
   Artikkel 6
   Pakkumustest komisjonile teatamine
   Määruse (EÜ) nr 826/2008 artikli 12 kohaselt edastavad liikmesriigid komisjonile eraldi kõik nõuetele vastavad pakkumused 24 tunni jooksul pärast käesoleva määruse artikli 3 lõikes 1 osutatud iga pakkumuse alaperioodi lõppu.
   Artikkel 7
   Jõustumine
   Käesolev määrus jõustub Euroopa Liidu Teatajas avaldamisele järgneval päeval.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 14. oktoober 2011
      
         
            Komisjoni nimel
         
         
            asepresident
         
         Joaquín ALMUNIA
      
   
   
      (1)  ELT L 299, 16.11.2007, lk 1.
   
      (2)  ELT L 223, 21.8.2008, lk 3.